Pekka Himanen

Pekka Himanen (sündinud 19. novembril 1973) on soome filosoof.

Õppis Helsingi ülikoolis filosoofiat (ja kõrvalainena informaatikat) ja kaitses 1994 doktoritöö religioonifilosoofiast teemal "Bertrand Russelli väljakutse". Temast sai Soome noorim teadusdoktor.

Ta on töötanud Soomes (Helsingi ülikoolis), Suurbritannias ja Ameerika Ühendriikides (Stanfordi ülikoolis ja California ülikoolis Berkeleys) ning teinud väliuurimistööd Indias, Hiinas ja Jaapanis. 

Himanen on tegutsenud ka Soome presidendi, valitsuse (sealhulgas haridusministeeriumi) ja parlamendi nõunikuna infoühiskonna alal, olles pidevas dialoogis maailma juhtivate infotehnoloogiafirmadega inimkeskse infoühiskonna küsimustes. 

Viimasel ajal on Manuel Castells ja Himanen tegutsenud infotehnoloogia ja infoühiskonna uurimiskeskuse rajamisel. Himaneni raamatuid on tõlgitud rohkem kui 20 keelde.

Looming
Dialoogivormis teoses "HimEros" jutustab Sokratese abikaasa Xanthippe Helsinglasele, mis sai Sokratesest Hadeses, kuidas Sokrates otsustas Hadesest põgeneda ning Helsingi ülikooli filosoofiat õppima tulla ning ta pärast kolmepäevast vestlust ülikooli filosoofidega arreteeriti, kohtu alla anti ja hukati. Xanthippe annab edasi ka Sokratese jutuajamise filosoofiaõppejõudude Cyborgi (Stephen Hawking, Paavsti (Johannes Paulus II), Unabomberi (Theodore Kaczynski) ja Madonnaga (Madonna Ciccone).

"Häkkerieetikas" püüab Himanen mõista industrialismijärgse paradigma informatsionalismi olemust, arendades niiviisi edasi Manuel Castellsi suurteost "Infoajastu". Tööstuslik-kapitalistliku protestantliku eetika asemele pakub ta häkkerieetikat kui omamoodi küberkommunismi. See on uus süsteem kapitalismi peal või küljes, mis otsekui hülgab kapitalismi. Infoühiskonna struktuuriks on võrgustik, mis tänapäeva ärimaailmas väljendub näiteks dünaamilistes allhankeorganisatsioonides ja isegi koostöös konkurentidega. Selle võrgustiku "sõlmed" aktiveeruvad vastavalt vajadusele ja võimalusele.

Himase järgi on häkkerieetikal kolm põhitunnust: 
 innukas, kirglik töössesuhtumine, mida nauditakse
 loovus, soov teostada ennast ja oma võimeid, kusjuures sageli tehakse seda spontaanselt kujunevates meeskondades (projektikesksus)
 soov jagada oma oskusi kogukonnaga, millel on ühised eesmärgid, koos vajadusega saavutada oma "hõimult" tunnustust; lähtutakse pigem seesmisest innust kui välisest tasust: oma töö vilju annetatakse kõigile kasuks ja edasiarendamiseks 

Manuel Castells peab häkkerite toodetavaid innovaatilisi lahendusi kogu kultuuri arengu aluseks. Sotsiaalne häkkerlus algab Himase arvates kas või näiteks taimetoitlusest, selle vastandi aga leiame näiteks Microsofti ja arvutiprogrammide litsentseerimise näol. Infoühiskonnas vajame Himase arvates radikaalset eelarvamusetust, nagu ta seda on kohanud lastele peetud filosoofiatundides. Internetiajastu kriitiliseks väljakutseks peab ta ka võimet kohata teist inimest.

Teosed
 "HimEros" (1996. Eesti keeles 2003. Soome keelest tõlkinud, järelsõna ja kommentaarid Kalle Kurg).
 "Filosofian oikeudenkäynti" (Kohtuprotsess filosoofia üle), 1998.
 "The Hacker Ethic and the Spirit of the Information Age" (Linus Torvaldsi eessõna, Manuel Castellsi järelsõna; "Häkkerieetika ja informatsiooniajastu vaim"; 2001; eesti keeles 2003, inglise keelest tõlkinud Kalle Kurg.
 "Rakkaus" (Love) ilmumas, 2004. 
 Manuel Castells ja Pekka Himanen. "The Information Society and the Welfare State" (Infoühiskond ja heaoluriik; 2002; Oxford).
 Manuel Castells ja Pekka Himanen. "The Information Society and the Welfare State: The Finnish Model" (Infoühiskond ja heaoluriik: Soome mudel; 2002; Oxford).

Tunnustus
 1994 Riiklik auhind teaduse populariseerimise eest (vestlussarja "Jõulukalender" eest)
 1998 Euroopa multimeediaauhind Europrix laserplaadi "Sokrates" eest

Välislingid

Foto

Kategooria:Soome filosoofid
Kategooria:Helsingi ülikooli vilistlased
Kategooria:Sündinud 1973